Nuwe programme vir RSG(Foto: Nacho Carretero Molero/Unsplash) ŉ Splinternuwe ontbytprogram – ŉ eerste vir RSG – is onlangs bekend gemaak. Louise Jooste, sakebestuurder, het tydens ŉ spesiale programbeplanningskonferensie in Auckland Park, aangekondig dat dié radiostasie se nuwe ontbytprogram, Op en Wakker, op 4 April afskop. Die program spog met aanbieders soos Gustav Greyling, Robbie Kruse, Sue Pyler-Slabbert, Blaine Jones en regisseur André Kunz. Dit is weekoggende van 07:00 tot 09:00 op die lug. Jooste sê die RSG-span en -bestuur is opgewonde oor die verandering, wat in pas is met radiotendense en verbruikerspatrone in ŉ veranderende media-era. Monitor is steeds weekoggende te hoor, hoewel ŉ uur korter. Die goeie nuus is dat ŉ derde gleuf vir nuus-aktualiteit geskep word om luisteraars laatmiddae op hoogte van die jongste nuusgebeure te hou. Die 15-minuut-program is aanvullend tot die reeds gewilde Monitor en Spektrum en sal weekmiddae om 17:45 aangebied word. Saterdag se Naweek-aktueel en Kommentaar, wat Sondagaande uitgesaai word, sal steeds die naweek se aktuele besprekings takel. Met hierdie veranderinge staan Praat saam ook opsy. Op 2 April verwelkom die stasie ŉ nuwe tegnologieprogram wat Saterdagmiddae om 14:30 aangebied word. “Met die snelgroeiende vordering en vooruitgang van tegnologie het dit ŉ integrale deel van bykans elke mens se lewe geword,” lui ŉ verklaring wat deur die stasie uitgereik is. Musiekentoesiaste kan uitsien na Die beste van wat luisteraars op Mandagaande terugneem na gewilde musiek van verskeie eras en genres. Alle jazz-liefhebbers kan ook naderskuif wanneer RSG elke Woensdagaand om 21:20 ŉ jazz-baadjie aantrek met Jazz op RSG, waarvoor soveel luisteraars al gevra het, met die gevolg dat Dis klassiek voortaan nie meer op die lug sal wees nie. Die radiostasie het ook bekendgemaak dat ŉ nuwe treffersparade op Saterdae binnekort begin, asook ŉ regstreekse uitsending uit die Seepunt-ateljee met Anthea Fredericks en Lizelle de Bruin op Sondagoggende. Binnekamer sal fokus op geestelike aktualiteit en musiek. Dié regstreekse program sal direkte interaksie tussen luisteraars en omroepers vergemaklik. ŉ Paar nuwe stemme sal van 2 April met die ingang van die nuwe finansiële jaar op lug gehoor word wanneer die radiostasie se programaanpassings in werking tree. Die volledige programskedule sal dan op RSG se webwerf beskikbaar wees.